A Bizottság 1175/2003/EK rendelete
(2003. július 1.)
az 1493/1999/EK tanácsi rendeletnek a borágazati termékekre vonatkozóan harmadik országokkal folytatott kereskedelem tekintetében történő végrehajtására vonatkozó részletes szabályok megállapításáról szóló, illetve a borágazatban az export-visszatérítések rögzítéséről szóló 883/2001/EK és 2805/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2], és különösen annak 63. és 64. cikkére,
mivel:
(1) A közelmúltban kereskedelmi megállapodások jöttek létre az Európai Unió és a Cseh Köztársaság [3], valamint az Európai Unió és a Szlovák Köztársaság [4] között egyes mezőgazdasági termékekre vonatkozó egyes engedmények vámkontingens formájában történő megállapításáról és egyéb mezőgazdasági termékek kereskedelmének teljes liberalizációjáról. A borágazatbeli visszatérítések 2003. június 1-jén hatályba lépő megszüntetése ezen engedmények egyike.
(2) A cseh és a szlovák hatóságok vállalták, hogy a kereskedelmi egyezmények hatálya alá eső közösségi termékek kizárólag azon szállítmányainak behozatalát engedélyezik, amelyekre nem nyújtottak visszatérítést. E célból módosítani kell a legutóbb a 715/2003/EK rendelettel [5] módosított, az 1493/1999/EK tanácsi rendeletnek a borágazati termékekre vonatkozóan harmadik országokkal folytatott kereskedelem tekintetében történő végrehajtására vonatkozó részletes szabályok megállapításáról szóló, 2001. április 24-i 883/2001/EK bizottsági rendelet [6] 9. cikkének (6) bekezdését, valamint a legutóbb a 715/2003/EK rendelettel módosított, a borágazatban az export-visszatérítések rögzítéséről és a 2137/93/EGK rendelet hatályon kívül helyezéséről szóló, 1995. december 5-i 2805/95/EK bizottsági rendelet [7] 1. cikkét.
(3) Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az előzetesen rögzített mértékű visszatérítéseket tartalmazó, már kiadott kiviteli engedélyek a Cseh Köztársaság és a Szlovák Köztársaság, mint rendeltetési ország tekintetében csak 2003. május 31-ig érvényesek. A 883/2001/EK rendelet 4. cikkének (2) bekezdésében említett biztosítékok felszabadítására a felhasznált mennyiségek arányában kerül sor.
2. cikk
A 883/2001/EK rendeletnek a 9. cikk (6) bekezdésében említett rendeltetési hely szerinti zónákba sorolt országok jegyzékét tartalmazó IV. melléklete helyébe e rendelet I. melléklete lép.
3. cikk
A 2805/95/EK rendeletnek az egyéb rendeltetési országok, rendeltetési hely szerinti zónák körének meghatározását tartalmazó melléklete helyébe e rendelet II. melléklete lép.
4. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2003. június 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. július 1-jén.